CELEX: 32016R0879
Language: lv
Date: 2016-06-02 00:00:00
Title: Komisijas Īstenošanas regula (ES) 2016/879 (2016. gada 2. jūnijs), ar ko atbilstīgi Eiropas Parlamenta un Padomes Regulai (ES) Nr. 517/2014 nosaka sīkus noteikumus par atbilstības deklarāciju, kuru sagatavo, kad tirgū laiž ar fluorogļūdeņražiem uzpildītas dzesēšanas, gaisa kondicionēšanas un siltumsūkņu iekārtas, un par šādas deklarācijas verificēšanu, ko veic neatkarīgs revidents (Dokuments attiecas uz EEZ)

3.6.2016   
            
            
               LV
            
            
               Eiropas Savienības Oficiālais Vēstnesis
            
            
               L 146/1
            
         KOMISIJAS ĪSTENOŠANAS REGULA (ES) 2016/879
   (2016. gada 2. jūnijs),
   ar ko atbilstīgi Eiropas Parlamenta un Padomes Regulai (ES) Nr. 517/2014 nosaka sīkus noteikumus par atbilstības deklarāciju, kuru sagatavo, kad tirgū laiž ar fluorogļūdeņražiem uzpildītas dzesēšanas, gaisa kondicionēšanas un siltumsūkņu iekārtas, un par šādas deklarācijas verificēšanu, ko veic neatkarīgs revidents
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2014. gada 16. aprīļa Regulu (ES) Nr. 517/2014 par fluorētām siltumnīcefekta gāzēm un ar ko atceļ Regulu (EK) Nr. 842/2006 (1), un jo īpaši tās 14. panta 4. punktu,
   tā kā:
   
               (1)
            
            
               Regulas (ES) Nr. 517/2014 14. panta 2. punktā atļauts laist tirgū ar fluorogļūdeņražiem uzpildītas dzesēšanas [“saldēšanas”], gaisa kondicionēšanas un siltumsūkņu iekārtas, ja iekārtās esošie fluorogļūdeņraži ir reģistrēti minētās regulas IV nodaļā minētajā kvotu sistēmā. Laižot tirgū iepriekš uzpildītas iekārtas, to ražotājiem un importētājiem ir jānodrošina, ka atbilstība šai prasībai tiek dokumentēta, un šajā sakarā jāsagatavo atbilstības deklarācija.
            
         
               (2)
            
            
               Kas attiecas uz atbilstības deklarāciju un dokumentācijas sagatavošanu, ir vajadzīgs paredzēt dažādas iespējas, kas atspoguļo dažādos veidus, kā ražotāji un importētāji var nodrošināt atbilstību. Šīs iespējas attiecas uz tādu iekārtu laišanu tirgū, kas uzpildītas ar fluorogļūdeņražiem, uz kuriem attiecināts pilnvarojums saskaņā ar Regulas (ES) Nr. 517/2014 18. panta 2. punktu, tādu iekārtu laišanu tirgū, kas uzpildītas ar fluorogļūdeņražiem, kuri iepriekš bijuši laisti tirgū bez taras un pēc tam ir reeksportēti un iepildīti iekārtās ārpus Savienības, un uz tādu iekārtu laišanu tirgū, kas ar fluorogļūdeņražiem uzpildītas Savienībā. No importētājiem un ražotājiem tiek prasīti dažāda veida dokumenti, kas atspoguļo šo uzņēmumu dažādos darbības veidus.
            
         
               (3)
            
            
               Lai nodrošinātu, ka atbilstības deklarācijas, kuru pamatā ir pilnvarojums saskaņā ar Regulas (ES) Nr. 517/2014 18. panta 2. punktu, ir ticamas, ir svarīgi nodrošināt šādu pilnvarojumu izsekojamību. Tālab šie pilnvarojumi būtu pienācīgi jāreģistrē reģistrā, kas izveidots saskaņā ar minētās regulas 17. pantu.
            
         
               (4)
            
            
               Lai sniegtu norādes par Regulas (ES) Nr. 517/2014 14. panta 2. punktā paredzētās atbilstības deklarācijas un pamatojošās dokumentācijas verifikāciju, ko veic trešā puse, būtu jānosaka šīs verifikācijas tvērums, kā arī verifikācijas dokumentu iesniegšanas kārtība.
            
         
               (5)
            
            
               Saskanības labad ir vajadzīgs, lai attiecīgie šīs regulas noteikumi un attiecīgie Regulas (ES) Nr. 517/2014 noteikumi tiktu piemēroti no tās pašas dienas.
            
         
               (6)
            
            
               Šajā regulā paredzētie pasākumi ir saskaņā ar atzinumu, ko sniegusi ar Regulas (ES) Nr. 517/2014 24. pantu izveidotā komiteja,
            
         IR PIEŅĒMUSI ŠO REGULU.
   1. pants
   Atbilstības deklarācija
   1.   Ar fluorogļūdeņražiem uzpildītu dzesēšanas, gaisa kondicionēšanas un siltumsūkņu iekārtu (“iekārtas”) importētāji un ražotāji sagatavo Regulas (ES) Nr. 517/2014 14. pantā minēto atbilstības deklarāciju, izmantojot šīs regulas I pielikumā doto paraugu. Atbilstības deklarāciju paraksta iekārtas ražotāja vai importētāja likumīgais pārstāvis.
   2.   Ja 1. pantā minētā iekārta tiek importēta, importētājs nodrošina, ka brīdī, kad saistībā ar iekārtas laišanu brīvā apgrozībā Savienībā tiek iesniegta muitas deklarācija, muitas iestādēm ir pieejama arī atbilstības deklarācijas kopija.
   3.   Atbilstības deklarācija uz Regulas (ES) Nr. 517/2014 18. pantā minēto pilnvarojumu var atsaukties tikai tad, ja šis pilnvarojums ir pienācīgi reģistrēts reģistrā, kas izveidots saskaņā ar minētās regulas 17. pantu.
   2. pants
   Dokumentācija
   1.   Laižot tirgū iekārtas, kas ar fluorogļūdeņražiem uzpildītas Savienībā, ražotāji uzglabā šādu Regulas (ES) Nr. 517/2014 14. pantā minēto dokumentāciju:
   
               a)
            
            
               atbilstības deklarācija;
            
         
               b)
            
            
               saraksts, kurā uzskaitītas iekārtas, kā arī iekārtās esošais fluorogļūdeņražu veids un kopējais daudzums, ko izsaka kilogramos pa veidiem; saraksts nav nepieciešams, ja ražotājs var pierādīt, ka iekārtās esošie fluorogļūdeņraži vēl pirms iepildīšanas ir bijuši laisti tirgū;
            
         
               c)
            
            
               ja fluorogļūdeņražus piegādājis cits uzņēmums Savienībā – piegādes pavaddokuments vai rēķins par attiecīgajiem fluorogļūdeņražiem, kas iepriekš laisti tirgū Savienībā;
            
         
               d)
            
            
               ja iekārtās esošos fluorogļūdeņražus pirms iepildīšanas iekārtās ir importējis un brīvā apgrozībā laidis iekārtas ražotājs – attiecīgie muitas dokumenti, kas apliecina, ka iekārtās esošais fluorogļūdeņražu daudzums ir ticis laists brīvā apgrozībā Savienībā;
            
         
               e)
            
            
               ja iekārtās esošos fluorogļūdeņražus pirms iepildīšanas iekārtās ražotājs ir importējis, bet nav laidis brīvā apgrozībā – pierādījumi, ka brīdī, kad iekārtas tiek laistas tirgū, ir izpildītas attiecīgās muitas procedūras, lai attiecīgos fluorogļūdeņražu daudzumus varētu laist brīvā apgrozībā;
            
         
               f)
            
            
               ja iekārtās esošos fluorogļūdeņražus ir saražojis iekārtas ražotājs un ar tiem uzpildījis savu iekārtu Savienībā – dokuments, kurā norādīts iekārtās esošais fluorogļūdeņražu daudzums.
            
         2.   Iekārtu importētāji uzglabā šādu Regulas (ES) Nr. 517/2014 14. pantā minēto dokumentāciju par visām iekārtām, uz ko attiecas kāda muitas deklarācija laišanai brīvā apgrozībā Savienībā:
   
               a)
            
            
               atbilstības deklarācija:
            
         
               b)
            
            
               saraksts, kurā uzskaitītas iekārtas, kas laistas brīvā apgrozībā, un norādīta šāda informācija:
               
                           i)
                        
                        
                           informācija par modeli;
                        
                     
                           ii)
                        
                        
                           katra modeļa vienību skaits;
                        
                     
                           iii)
                        
                        
                           katrā modelī esošo fluorogļūdeņražu veids;
                        
                     
                           iv)
                        
                        
                           katrā vienībā esošais fluorogļūdeņražu daudzums, noapaļots līdz tuvākajam gramam;
                        
                     
                           v)
                        
                        
                           kopējais fluorogļūdeņražu daudzums kilogramos un CO2 ekvivalenta tonnās;
                        
                     
         
               c)
            
            
               muitas deklarācija saistībā ar iekārtu laišanu brīvā apgrozībā Savienībā;
            
         
               d)
            
            
               ja iekārtās esošie fluorogļūdeņraži ir laisti tirgū Savienībā, pēc tam eksportēti un iekārtā iepildīti ārpus Savienības – piegādes pavaddokuments vai rēķins, kā arī fluorogļūdeņražus tirgū laidušā uzņēmuma deklarācija, kurā norādīts, ka par šo fluorogļūdeņražu daudzumu ir ticis vai tiks ziņots kā par laistu Savienības tirgū un ka par to nav ticis vai netiks ziņots kā par tieši piegādātu eksportam Regulas (ES) Nr. 517/2014 15. panta 2. punkta c) apakšpunkta nozīmē un saskaņā ar Regulas (ES) Nr. 517/2014 19. pantu un Komisijas Īstenošanas regulas (ES) Nr. 1191/2014 (2) pielikuma 5. sadaļas 5.C punktu.
            
         3. pants
   Verificēšana
   1.   Regulas (ES) Nr. 517/2014 14. panta 2. punkta otrajā daļā minētais neatkarīgais revidents verificē iekārtu importētāja dokumentāciju un atbilstības deklarāciju(-as):
   
               a)
            
            
               verificē atbilstības deklarācijas(-u) un saistīto dokumentu saskanību ar ziņojumiem, kas iesniegti saskaņā ar Regulas (ES) Nr. 517/2014 19. pantu un saskaņā ar Īstenošanas regulas (ES) Nr. 1191/2014 pielikuma 11., 12. un 13. sadaļu;
            
         
               b)
            
            
               verificē atbilstības deklarācijās un saistītajos dokumentos iekļautās informācijas pareizību un pilnīgumu, pamatojoties uz uzņēmuma uzskaiti par attiecīgajiem darījumiem;
            
         
               c)
            
            
               ja iekārtu importētājs atsaucas uz pilnvarojumu, kas izdots saskaņā ar Regulas (ES) Nr. 517/2014 18. panta 2. punktu, – verificē, vai ir pieejami pietiekami pilnvarojumi, Regulas (ES) Nr. 517/2014 17. pantā minētajā reģistrā esošos datus salīdzinot ar dokumentiem, kas pierāda laišanu tirgū;
            
         
               d)
            
            
               ja iekārtās esošie fluorogļūdeņraži ir laisti tirgū Savienībā, pēc tam eksportēti un iekārtā iepildīti ārpus Savienības – verificē, vai pastāv fluorogļūdeņražus tirgū laidēja uzņēmuma deklarācija saskaņā ar 2. panta 2. punkta d) apakšpunktu, kurā norādīti attiecīgie daudzumi.
            
         2.   Neatkarīgais revidents pēc tam, kad veikta verifikācija saskaņā ar 1. punktu, izdod verifikācijas dokumentu ar saviem konstatējumiem. Tajā iekļauj paziņojumu par attiecīgās dokumentācijas un deklarāciju pareizības pakāpi.
   4. pants
   Verifikācijas dokumentu iesniegšana
   Iekārtu importētājs šīs regulas 3. panta 2. punktā minēto verifikācijas dokumentu, izmantojot ziņošanas rīku, kas darīts pieejams saskaņā ar Īstenošanas regulas (ES) Nr. 1191/2014 1. pantu, par iepriekšējo kalendāro gadu iesniedz katru gadu līdz 31. martam un rīka veidlapā norāda revidenta konstatējumus par attiecīgās dokumentācijas un deklarāciju pareizības pakāpi.
   5. pants
   Stāšanās spēkā un piemērošana
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
   Tomēr 1. un 2. pantu piemēro no 2017. gada 1. janvāra, bet 3. un 4. pantu piemēro no 2018. gada 1. janvāra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 2. jūnijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 150, 20.5.2014., 195. lpp.
   
   
      (2)  Komisijas 2014. gada 30. oktobra Īstenošanas regula (ES) Nr. 1191/2014, ar ko nosaka formātu un veidu, kādā jāiesniedz ziņojumi, kas minēti Eiropas Parlamenta un Padomes Regulas (ES) Nr. 517/2014 par fluorētām siltumnīcefekta gāzēm 19. pantā (OV L 318, 5.11.2014., 5. lpp.).
   
      PIELIKUMS
      
         Atbilstības deklarācija saskaņā ar Eiropas Parlamenta un Padomes Regulas (ES) Nr. 517/2014
          (1)
         14. pantu
      
      Mēs, [ievietot uzņēmuma nosaukumu, PVN numuru un, ja uzņēmums ir importētājs, F-gāzu portāla reģistrācijas ID], vienīgi uz savu atbildību deklarējam, ka, laižot tirgū iepriekš uzpildītas iekārtas, kuras mēs importējam vai ražojam Savienībā, iekārtā esošie fluorogļūdeņraži Regulas (ES) Nr. 517/2014 IV nodaļā minētajā kvotu sistēmā ir reģistrēti kā šādi:
      
         [atzīmēt attiecīgo(-os) variantu(-us); ietilpšanu kvotu sistēmā panāk ar vienu vai vairākiem minētajiem variantiem]
      
      
                  ☐A.
               
               
                  brīdī, kad fluorogļūdeņraži tiek laisti brīvā apgrozībā, tā izmantojot fluorogļūdeņražu ražotāja vai importētāja kvotu saskaņā ar Regulas (ES) Nr. 517/2014 15. pantu, kura aptver iekārtā esošo fluorogļūdeņražu daudzumu, mums ir atbilstīgi Regulas (ES) Nr. 517/2014 18. panta 2. punktam izdots un minētās regulas 17. pantā minētajā reģistrā reģistrēts pilnvarojums;
               
            
                  ☐B.
               
               
                  
                     [attiecas tikai uz iekārtu importētājiem] iekārtās esošie fluorogļūdeņraži ir laisti tirgū Savienībā, pēc tam eksportēti un iekārtā iepildīti ārpus Savienības, un fluorogļūdeņražus tirgū laidušais uzņēmums ir izdevis deklarāciju, kurā norādīts, ka par šo fluorogļūdeņražu daudzumu ir ticis vai tiks ziņots kā par laistu Savienības tirgū un ka par to nav ticis vai netiks ziņots kā par tieši piegādātu eksportam Regulas (ES) Nr. 517/2014 15. panta 2. punkta c) apakšpunkta nozīmē un saskaņā ar Regulas (ES) Nr. 517/2014 19. pantu un Komisijas Īstenošanas regulas (ES) Nr. 1191/2014 (2) pielikuma 5. sadaļas 5.C punktu;
               
            
                  ☐C.
               
               
                  
                     [attiecas tikai uz Savienībā saražotām iekārtām] iekārtā iepildītos fluorogļūdeņražus tirgū laidis tādu fluorogļūdeņražu ražotājs vai importētājs, uz ko attiecas Regulas (ES) Nr. 517/2014 15. pants.
               
            
         [Likumīgā pārstāvja vārds un amats]
      
      
         [Likumīgā pārstāvja paraksts]
      
      
         [Datums]
      
      
         (1)  Eiropas Padomes un Parlamenta 2014. gada 16. aprīļa Regula (ES) Nr. 517/2014 par fluorētām siltumnīcefekta gāzēm un ar ko atceļ Regulu (EK) Nr. 842/2006 (OV L 150, 20.5.2014., 195. lpp.).
      
         (2)  Komisijas 2014. gada 30. oktobra Īstenošanas regula (ES) Nr. 1191/2014, ar ko nosaka formātu un veidu, kādā jāiesniedz ziņojumi, kas minēti Eiropas Parlamenta un Padomes Regulas (ES) Nr. 517/2014 par fluorētām siltumnīcefekta gāzēm 19. pantā (OV L 318, 5.11.2014., 5. lpp.).